Կամիլա Վալեխո

Կամիլա Անտոնիա Ամարանտա Վալեխո Դաուլինգ (, ), չիլիացի կին հասարակական և քաղաքական գործիչ, Չիլիի ուսանողական և կոմունիստական շարժումների ակտիվիստ։ Չիլիի համալսարանի աշխարհագրության ֆակուլտետի շրջանավարտ է (դիպլոմն ստացել է 2013 թվականի հուլիսին)։

2010 թվականի նոյեմբերից մինչև 2011 թվականի նոյեմբերը Չիլիի համալսարանների ուսանողական ֆեդերացիայի նախագահն է («Federación de Estudiantes de la Universidad de Chile»). «FECh»-ի գործունեության 105 տարվա ընթացքում մեկ այլ կոմունիստից` Մարիսոլ Պրադոյից հետո (1997-1998) երկրորդ չիլիացին է, որ գլխավորել է երկրի ուսանողական համայնքը։ «Չիլիի երիտասարդ կոմունիստներ» և «Չիլիի կոմունիստական կուսակցություն» երիտասարդական կազմակերպությունների անդամ է։ 2011-2013 թվականների ուսանողական բողոքարկումների խոսնակներից մեկն է։ 2013 թվականից Չիլիի խորհրդարանի պատգամավոր է։

Կենսագրություն 
Կամիլա Վալեխոն Ռեյնալդո Վալեխոյի և իռլանդական ծագմամբ Մարիելա Դաուլինգի դուստրն է, որոնք Սալվադոր Ալյենդեի նախագահության և 1973 թվականի ռազմական հեղաշրջման ժամանակ Չիլիի կոմունիստական ​​կուսակցության անդամներ էին։ Երկրաբաշխ և սոցիալիստական գործիչ Խորխե Դաուլինգ Դեսմադրիլի ծոռն է։ Մանկությունն անցել է Լա Ֆլորիդա և Մակուլ կոմունաներում, միջնակարգ կրթությունն ստացել է Լա Ֆլորիդայի «Colegio Raimapu» մասնավոր դպրոցում։ 2006 թվականին նա ընդունվել է Չիլիի համալսարանի ճարտարապետության և քաղաքաշինության ֆակուլտետի աշխարհագրության բաժին, որի ամբողջական դասընթացն ավարտել է գերազանցությամբ 2013 թվականի հուլիսին։

Ուսանողական շարժման ղեկավար 
Համալսարանական միջավայրում նա ներգրավված էր ձախ շարժման մեջ և 2007 թվականին միացել է «Չիլիի ​​երիտասարդ կոմունիստներ» կազմակերպությանը։ 2008 թվականին դարձել է Չիլիի համալսարանների ուսանողական ֆեդերացիայի անդամ, որի նախագահ ընտրվել է 2010 թվականի նոյեմբերին (նրա օգտին տրվել է 2918 ձայն, կամ ձայների 35,16%-ը)։ 2011 թվականի դեկտեմբերին կայացած հերթական ընտրություններին նա ստացել է ավելի շատ ձայներ` 3864 (29,1%) ձայն, բայց ձայների քիչ տարբերությամբ (190 ձայն) զիջել է «Ինքնավար ձախի» ներկայացուցիչ Գաբրիել Բորիչին (30,5%)՝ զբաղեցնելով նրա փոխնախագահի պաշտոնը։

Կամիլա Վալեխոն Խիորխիո Ջեքսոնի (Չիլիի կաթոլիկ համալսարան) և Կամիլո Բալեսթերոսի (Սանտյագո դե Չիլի համալսարան) հետ 2011 թվականին Չիլիում ուսանողական բողոքի ակցիաների հիմնական կազմակերպիչներից և առաջնորդներից մեկն էր՝ ընդդեմ Սեբաստիան Պինյերայի կառավարության կրթության կոմերցիալիզացիայի վերաբերյալ նեոլիբերալ նախաձեռնությունների։

Ուսանողների հետ համերաշխությունն ընդգրկել է հասարակության զգալի հատվածները. չիլիացիների «կաթսաներով ակցիաներն» ուղեկցվել են արհմիությունների կողմից հայտարարված 48-ժամյա համընդհանուր գործադուլով։ 2011 թվականի օգոստոսի 21-ին Կամիլան համընդհանուր անվճար կրթության համար ղեկավարել է Չիլիի երիտասարդական ցույցերը, որին մասնակցում էին միլիոնավոր մարդիկ։

Ճանաչում և հայտնիություն 
Խարիզմատիկ աղջիկը ձեռք է բերել համազգային և միջազգային հեղինակություն. նրան որակել են որպես 21-րդ դարի Չիլիի կոմունիստական ​​շարժման կարևորագույն գործիչ և Գլադիս Մարինի խորհրդանշական իրավահաջորդ` համեմատած սուբկոմանդատ Մարկոսի։ Կամիլային այլ կերպ անվանել են «Կարմիր Կամիլա», «Խաղաղ ուսանողական հեղափոխության վալկիրիա» և նույնիսկ «նոր Ուլրիկա Մայնհոֆ»։ Բոլիվիայի փոխնախագահ Ալվարո Գարսիա Լիներան Վալեխոյին սեր է խոստովանել և բոլիվիական ժողովրդի անունից առաջարկել իր լիակատար աջակցությունը։

Միևնույն ժամանակ Չիլիի իշխանություններն ակնհայտ թշնամանքով արձագանքել են ուսանողական շարժման առաջնորդին. մշակույթի նախարարության բարձրաստիճան պաշտոնյա Տատյանա Ակունյան նույնիսկ հայտարարել է, որ «Վալեխոյի սպանությունը վերջ կդնի ձանձրալի ցույցերին»։ Կամիլա Վալյեխոյի կյանքին սպառնացող վտանգների պատճառով Չիլիի Գերագույն դատարանը որոշել է 2011 թվականի օգոստոսին նրան տրամադրել ոստիկանության պաշտպանություն։

2011 թվականի դեկտեմբերին «The Guardian» ընթերցողների կողմից առցանց քվեարկության ձայների մեծ գերակշռությամբ Կամիլա Վալեխոն ընտրվել է «Տարվա մարդ»։ 2012 թվականի սկզբին Նորվեգիայի «Amnesty International Student Network»-ը նրան շնորհել է «Մարդու իրավունքների պաշտպանության ոլորտում աշխարհի ուսանողների առաջնորդ 2011» կոչումը։

Հետագա քաղաքական գործունեություն 
2011 թվականի հոկտեմբերին Կոմկուսի կենտրոնական կոմիտեի 13-րդ համագումարի ժամանակ ընտրվել է Փարիզում գտնվող ՅՈՒՆԵՍԿՕ-ում ելույթ ունենալու համար, որտեղ նա նաև հանդիպումներ է ունեցել Ստեֆան Էսելի և Էդգար Մորենի հետ։ 2012 թվականի հունվարին թողարկվել է «Մենք կարող ենք աշխարհը փոխել» («Podemos cambiar el mundo») գիրքը, որն իր հոդվածների, սյունակների և ելույթների ժողովածու է։

2012 թվականի նոյեմբերին Չիլիի կոմունիստական ​​կուսակցությունն առաջադրել է Վալեխոյի թեկնածությունը Չիլիի խորհրդարանում։ Կուսակցության որոշմամբ՝ Վալեխոն սատարել է սոցիալիստ Միշել Բաչելետին, որի հետ հանդիպել է 2013 թվականի հունիսի 15-ին՝ նախագահական աթոռի համար պայքարում։

2013 թվականի խորհրդարանական ընտրությունների արդյունքներից հետո նա անցել է Չիլիի պատգամավորների պալատ՝ Լա Ֆլորիդայի շրջաններից մեկում ստանալով ձայների 43%-ը` երկրի լավագույն ցուցանիշներից մեկը։ Նրա հետ որպես պատգամավորներ ընտրվել են նաև մի քանի այլ ուսանող բողոքականներ, այդ թվում՝ նրա համախոհ անձնավորությունը՝ չիլիացի կոմերիտական Կառոլ Կարիոլի գլխավոր քարտուղարը։ 120 պատգամավորների մեջ դառնալով ամենաերիտասարդը՝ Կամիլա Վալեխոն 2014 թվականի մարտի 11-ին զբաղեցրել է պատգամավորի պաշտոնը։ Շրջակա միջավայրի և բնական ռեսուրսների պաշտպանության, կրթության, գիտության և տեխնիկայի ամենօրյա​​ խորհրդարանական կոմիտեների անդամ է։

Վերընտրվել է 2017 թվականի խորհրդարանական ընտրություններում, բայց արդեն մեկ այլ շրջանից (12)՝ հավաքելով 47,7 հազար ձայն (13,7%)։

Ընտանիք 
2011 թվականի սեպտեմբերից ամուսնացած է ծագումով կուբացի բժիշկ Խուլիո Սարմիենտոյի հետ, որը Չիլիի ուսանողական  շարժման նախկին առաջնորդներից և Չիլիի երիտասարդ կոմունիստներից մեկն է։ 2013 թվականի ապրիլին նրանք հայտարարել են երեխայի սպասելու մասին, իսկ նույն թվականի հոկտեմբերի 6-ին ծնվել է նրանց դուստրը։

Ծանոթագրություններ

Արտաքին հղումներ 
 Կամիլա Վալեխոյի անձնական բլոգ
 Կամիլա Վալեխոն «Cubadebate»-ում
 Կարմիր Կամիլա. Քաղաքը նվաճող աղջիկ
 Ինչպես է գեղեցկությունն սպանում վայրի կապիտալիզմը 
 Խորհրդավոր Երկիր. «Կամիլա Վալեխո» (երգ)
 «Սա ոչ միայն չիլիացիների, այլև ամբողջ աշխարհի երիտասարդների պայքար է». Կամիլա Վալեխոյի առաջին հարցազրույցը ռուսերենով
 Հարցազրույց Կամիլա Վալեխոյի հետ. «Ի վերջո, կրթության իրավունքը համընդհանուր է» 
 La linda presidenta de la Fech llama la atención de las agencias internacionales
 Camila Vallejo, Sebastian Pinera and the Chilean Winter 

Չիլիի քաղաքական գործիչներ
Չիլիի կոմունիստներ
Չիլիացի բլոգերներ
Չիլիացի կանայք
Չիլիի համալսարանի շրջանավարտներ
21-րդ դարի քաղաքական գործիչներ
Չիլիացի ֆեմինիստներ